Imtella' Novembru 24, 2021 Din hija ħarsa lejn l-istejjer ewlenin fil-ġurnali għal-lum l-Erbgħa, l-24 ta' Novembru, 2021. The Malta Independent Fuq il-faċċata ta' The Malta Independent insibu rappurtaġġ li jikkwota lill-Prim Ministru Robert Abela jgħid illi l-Gvern se jkun qed jagħmel l-almu tiegħu sabiex ma jħallasx il-klawżola ta' mitt miljun ewro lil Steward jekk dawn jiddeċiedu li jwaqqgħu l-klawżola tal-isptarijiet. Dan hekk kif bħalissa l-Gvern u Steward għaddejjin b'negozjati dwar il-konċezzjoni sabiex il-kumpanija tmexxi tliet sptarijiet f'Malta. Storja oħra fuq l-Independent tgħid kif is-Supretendent tas-Saħħa Pubblika, Charmaine Gauci, ma kkommettietx ruħha dwar l-ilbies tal-maskli ta' Membri Parlamentari fil-Parlament, u qalet li din għandha tkun responsabilità tal-Ispeaker tal-Kamra. In-Nazzjon In-Nazzjon tikkwota lill-Arċisqof ta' Malta, Charles J Scicluna, fl-istorja ewlenija tagħha, fejn dan qal illi ma nistgħux niffaċilitaw id-droga u l-użu tagħha. L-Arċisqof ġie kkwotat jgħid dan waqt il-ftuħ taċ-Ċentru Terapewtiku tal-Addolexxenti tal-Ibwar, immexxi minn Caritas Malta, u li se joffri servizzi differenti lil persuni li għandhom il-problema tad-droga. L-għoli tal-ħajja tiddomina storja oħra fuq il-faċċata tan-Nazzjon hekk kif ingħad li dan kompla jiżdied għal xahar ieħor, fejn ġew ikkwotati ċifri tal-Uffiċċju Nazzjonali tal-Istatistika. In-Nazzjon tgħid li kien hemm żieda fl-Indiċi tal-Prezzijiet. Malta Today Il-ġurnal Malta Today jitratta l-liġi tal-kannabis fl-ewwel paġna u jgħid kif il-Membri Parlamentari tal-Partit Nazzjonalista ingħataw struzzjonijiet mingħand il-partit sabiex ma jweġbux jekk Gvern Nazzjonalista jneħħix il-liġi tal-kannabis. Il-ġurnal jgħid li l-Membri Parlamentari rċevew din l-istruzzjoni minħabba li għad m'hemmx deċiżjoni dwar dak li għandu jseħħ fir-rigward ta' din il-liġi fl-eventwalità li l-Partit Nazzjonalista jirbaħ l-elezzjoni. Fuq l-istess faċċata jingħad ukoll kif il-Prim Ministru Robert Abela sar jaf bil-klawżola ta' mitt miljun ewro jekk Steward iwaqqgħu l-kuntratt tal-isptarijiet, wara li dan ġie ffirmat. Dan meta mistoqsi jekk l-eks Ministru Konrad Mizzi ffirmax ftehim minn wara dahar il-Gvern, lura fis-Sajf tal-2019. Times of Malta It-Times of Malta fl-istorja ewlenija tgħid li l-Prim Ministru Robert Abela se jkun qed jappoġġja n-nomina tal-Membru Parlamentari Ewropew, Roberta Metsola, f'tentattiv biex din issir President tal-Parlament Ewropew. Meta mistoqsi, Dr Abela qal illi jekk ma jappoġġjax lil Metsola, ikun qed jagħmel eżatt kif din għamlet lil pajjiżna. It-Times tikkwota wkoll rapport tal-Kummissjoni Ewropea li juri kif pajjiżi b'rati għolja ta' vaċċin tal-Covid qed jirreġistraw ferm inqas imwiet minn pajjiżi oħra, kawża tal-Covid-19. L-Orizzont L-aħħar ġurnal għal-lum huwa l-Orizzont, li jgħid kif huwa antiċipat bejgħ b'saħħtu waqt il-Black Friday minn hawn u ftit tal-jiem oħra. L-Orizzont jikkwota lill-Kap Eżekuttiv tal-Kamra tal-Kummerċ, Abigail Mamo, meta qalet li n-negozji, speċjalment dawk żgħar u medji, qed jantiċipaw bejgħ b'saħħtu wara li kkonkorrew bi ħġarhom anke b'għadd ta' offerti u kampanji li qegħdin isiru. L-Orizzont tagħti ħarsa wkoll lejn il-ftuħ taċ-Ċentru Terapewtiku tal-Addolexxenti tal-Ibwar ta' Caritas Malta, li ġie miftuħ ilbieraħ. Iċ-ċentru nfetaħ fis-Siġġiewi b'investiment ta' erba' miljun ewro, u se joffri servizzi lil żgħażagħ ta' bejn it-12 u s-17-il sena.